অভিযোগ আমার দিকে কেন, সেটা জানি না: তাহসীন বাহার
কুমিল্লা সিটি করপোরেশনের মেয়র পদে উপনির্বাচনে ভোট চলার সময় একটি কেন্দ্রে দুই গ্রুপের সংঘর্ষে দুই জন গুলিবিদ্ধসহ তিন জন আহতের ঘটনায় সাংবাদিকদের এক প্রশ্নের জবাবে মেয়র প্রার্থী তাহসীন বাহার  বলেছেন, 'যত দূর আমি জানি, আমাদের ১৯ নম্বর ওয়ার্ডের ছাত্রলীগের কর্মী গুলি খেয়েছে। অভিযোগ আমার দিকে কেন, সেটা আমি জানি না। আমি তাকে হাসপাতালে দেখতে যাব।'
কুমিল্লা ভিক্টোরিয়া সরকারি কলেজ কেন্দ্রে বেলা সোয়া ১১টায় ভোট দিতে এসে সাংবাদিকদের প্রশ্নে এসব কথা বলেন তাহসীন বাহার।
ভোট ভালো হচ্ছে জানিয়ে এই প্রার্থী বলেন, অন্য সময়ের চেয়ে এবার বেশি নিরাপত্তা নিশ্চিত করা হয়েছে।
বাস প্রতীকের প্রার্থী তাহসীন বাহার কুমিল্লা সদরের সংসদ সদস্য আ ক ম বাহাউদ্দিন বাহারের মেয়ে।
অন্য প্রার্থীদের পোলিং এজেন্টদের কেন্দ্রে ঢুকতে দিচ্ছে না বাস মার্কার সমর্থকেরা এমন অভিযোগের বিষয়ে সূচনা বলেন, 'প্রথমত আপনারা যারা সংবাদমাধ্যমের আছেন, প্রিন্ট এবং ইলেকট্রনিক মিডিয়া, এখন কিন্তু সময়টা খুব স্বচ্ছ, মানুষের হাতেও লাইভ ক্যামেরা থাকে, মানুষ লাইভেও চলে যেতে পারে যদি কোনো সমস্যা হয়। আমি বলব, এগুলো শুধু শুধু অপবাদ, অপপ্রচার।'
'এখানে আমরা স্বতন্ত্র বললেও একেকজন একেকটা দল থেকে প্রতিনিধিত্ব করছি। এখানে এমন একটি দল আছে, যে দলের দুজন প্রার্থী আছে, এই দলটা সবসময় এই সরকারের সুষ্ঠু, অবাধ, নিরপেক্ষ নির্বাচনকে বিতর্কিত করতে কথা বলে যায়। আমার মনে হয়, সেক্ষেত্রে ব্যাপারটা সে রকম কিছুই হচ্ছে।'
আওয়ামী লীগের আরেক প্রার্থীরও একই রকম অভিযোগের বিষয়ে প্রশ্নে তিনি বলেন, 'উনি আমার দলের হলেও আমি জানি না, আমি বলব উনি যেহেতু স্বঘোষিত প্রার্থী, উনার এখানে নির্বাচনে আসার ইনটেনশনটা স্পষ্ট না। আমি তার মুখপাত্র না, এ কারণে উনি কী বলছেন, সেটার উত্তর আমি দিতে পারব না।'
এজেন্ট বের করার অভিযোগের বিষয়ে তিনি বলেন, 'সে বিষয়ে আমি কী বলব, এটা আপনি সাংবাদিক আপনার দেখতে হবে, এটা আমার কাজ না, তাই না?'
আরেক প্রশ্নের জবাবে তিনি বলেন, 'আমি এটাকে অবশ্যই মিথ্যা বিবেচনা করব। কারণ সে রকম কিছু যদি হতো, আপনারা সাংবাদিক, আপনারা সবচেয়ে ভালো বলতে পারতেন।'
ভোটের ফল নিয়ে তিনি বলেন, 'আমি আমার ভোটের মাঠ প্রচারের শুরু থেকে খুবই ভালো দেখছি। জয়ের ব্যাপারে শতভাগ আশাবাদী।'

কুমিল্লা সিটি করপোরেশনের মেয়র পদে উপনির্বাচনে ভোট চলার সময় একটি কেন্দ্রে দুই গ্রুপের সংঘর্ষে দুই জন গুলিবিদ্ধসহ তিন জন আহতের ঘটনায় সাংবাদিকদের এক প্রশ্নের জবাবে মেয়র প্রার্থী তাহসীন বাহার  বলেছেন, 'যত দূর আমি জানি, আমাদের ১৯ নম্বর ওয়ার্ডের ছাত্রলীগের কর্মী গুলি খেয়েছে। অভিযোগ আমার দিকে কেন, সেটা আমি জানি না। আমি তাকে হাসপাতালে দেখতে যাব।'